Si Hauptsitz het dr Chlodio z Dispargum (mögligerwiise Duysburg östlig vo Brüssel gha[1] oder Duisburg[2]). Noch ere Agob vom Gschichtsschriiber Gregor vo Tours isch er mit em König Merowech, em Grossvater vom Chlodwig I. verwandt gsi; noch dr Fredegar-Chronik isch dr Chlodio dr Vater vom Merowech gsi, was aber zwiifelhaft isch. Zwüsche 440 und 450 isch er vom weströmische Magister militum Flavius Aëtius im Gebiet vo Arras bim ene Überraschigsagriff vo de Römer besiigt worde; über e römische Erfolg git s e Bricht vom Dichter Sidonius Apollinaris. Dä Rückschlag het aber nüt an der fränkische Landnohm gänderet. D Franke si vo de Römer as Foederate anerkennt worde. Si hai mit Cambrai und Arras s Land bis zur Somme bsetzt. Dr Gregor vo Tours het dr Chlodio globt as e König, wo düchtig und under siim Volk sehr vornähm gsi siig.[3]